
privind aprobarea transformării juridice a societăţii S.C. IT Parc Management S.A. în societate cu răspundere limitată –S.R.L.

    Timişoara  - adevărata capitală a Banatului – a fost şi continuă încă să fie un puternic centru polarizator în toate domeniile de activitate, puterea sa de atracţie depăşind aria de influenţă directă şi manifestându-se asupra întregii zone de vest a României. Această atracţie se datorează pe de o parte dezvoltării sale economice tradiţionale iar pe de altă parte, implementării în municipiu a activităţilor competitive, utilizând tehnologii de vârf, cu precădere în domeniul Tehnologiei Informaţiei (IT), domeniu care, în ultima decadă, a avut o dezvoltare spectaculoasă pe plan mondial, fapt reflectat şi în economia românească.

    Un element determinant în afirmarea domeniului  cercetării şi dezvoltării tehnologice de calitate, ca promotor al unei economii bazate pe cunoştinţe competitive şi dinamice, îl reprezintă apariţia în anii '90 a Parcurilor Ştiinţifice şi Tehnologice, cu deosebire în domeniul tehnologiei informaţiei, dar nu numai. La ora actuală funcţionează modele de succes ale unor astfel de parcuri în foarte multe oraşe europene ca Paris, Marsilia, München, Linz etc. Aceste parcuri, dezvoltate cu sprijinul guvernelor ţărilor respective, al autorităţilor locale şi al domeniului privat, s-au dovedit a fi motorul unei dezvoltări exponenţiale a domeniului IT în zonele în care funcţionează.

    Dezvoltarea infrastructurilor specializate pentru transfer tehnologic şi inovare reprezintă o componentă de importanţă deosebită a politicii generale de investiţii în domeniul cercetare-dezvoltare şi inovare. Un pas important în această direcţie a fost realizat prin aprobarea Legii Nr. 50 din 21 ianuarie 2003  pentru aprobarea Ordonanţei Guvernului nr.14/2002 privind constituirea şi funcţionarea parcurilor ştiinţifice şi tehnologice. Legea pune la dispoziţie un instrument concret de reglementare a modului de înfiinţare şi funcţionare a acestor parcuri.

    La ora actuală în Timişoara apar în evidenţele Registrului Comerţului peste 300 de firme al căror domeniu principal de activitate este direct legat de tehnologia informaţiei. Multe dintre aceste firme au fost create cu capital străin şi autohton, marea lor majoritate producând software (SW) pentru export. Dintre companiile producătoare de SW amintim: Alcatel, Siemens Vdo, Lasting, Saguaro, Romita, Caatoosee, Qct etc.

  Tocmai de aceea, prin H-C.L. nr. 167/29.07.2003, a fost înfiinţat în baza Legii nr.50 din 21 ianuarie 2003 pentru aprobarea Ordonanţei Guvernului nr.14/2002 privind constituirea şi funcţionarea parcurilor ştiinţifice şi tehnologice, publicată în Monitorul Oficial Nr.70/03.02.2003, „Parcul de Tehnologia Informaţiei Timişoara”. Domeniul de activitate al parcului îl constituie tehnologia informatiei, cuprinzând cu precădere: software, calculatoare, comunicatii, nanotehnologii, informatica si matematica.
           Obiectivele principale ale parcului sunt:

- dezvoltarea potenţialului ştiinţific, tehnic şi economic la nivel regional; 

- dezvoltarea sectorului industrial al tehnologiilor de vârf din domeniul IT;

- sprijinirea creării de noi firme în domeniul IT, în special prin crearea unui mediu de incubare; 

- facilitarea transferului tehnologic ale rezultatelor noi din domeniul IT la agenţii economici interesaţi în folosirea produselor sau a pachetelor de produse şi servicii cu valoare comercială şi valorificarea acestora pe piaţa internă şi externă;

- facilitarea implementării în sectorul industrial şi valorificarea pe piaţă a rezultatelor cercetării de vârf, din domeniul IT, cu precădere a celei desfăşurate în universităţi şi institute de cercetare locale, şi în mod special cele de la UVT, UPT şi IeAT ;

- crearea unor alternative pe piaţa muncii în domeniul tehnologiilor avansate şi, implicit, susţinerea restructurării industriale ;

- integrarea studenţilor şi a absolvenţilor de învăţământ superior în mediul socio-economic;

- stabilizarea specialiştilor cu performanţe profesionale ridicate în domeniul cercetării şi al învăţământului superior; 

- iniţierea şi dezvoltarea cooperării dintre mediile universitare şi de cercetare cu sectorul industrial;

- atragerea de fonduri private în învăţământ şi cercetare;

- atragerea companiilor străine pentru a investi în activităţi de cercetare, transfer tehnologic şi producţie;

- crearea de noi locuri de muncă în domeniul tehnologiilor avansate;
- stimularea agenţilor economici pentru participarea activă a sectorului privat la dezvoltarea şi valorificarea cercetării şi inovării din domeniul IT, prin realizarea unor produse comerciale de înaltă tehnicitate;

- stimularea potenţialului inovativ şi tehnico-ştiinţific al personalului angajat în producţia software, al universitarilor, al cercetătorilor şi al studenţilor.

       Partenerii iniţiali ai asocierii, aşa cum rezultă din contractul de asociere în participaţiune pe baza căruia a luat naştere S.C. IT Parc Management S.A. în vederea creării parcului, sunt: Consiliul Local Timişoara, Consiliul Judeţean Timiş, Universitatea de Vest Timişoara, Universitatea "Politehnica" Timişoara şi Institutul e-Austria Timişoara. 

Beneficiile estimate a fi obţinute în domeniul dezvoltării economice locale sunt următoarele:

- încurajarea dezvoltării tehnologiilor de vârf; 

- creşterea numărului de firme în domeniul producţiei de software; 

- reducerea ratei şomajului;

- creşterea numărului de locuri de muncă destinate tinerilor absolvenţi; 

- păstrarea forţei de muncă tinere, calificate în limitele municipiului şi implicit reducerea emigraţiei precum;

- încurajarea dezvoltării IMM-urilor – motorul dezvoltării economice locale.   

     În calitatea lor de acţionari ai S.C. IT Parc Management S.A., cu sediul în Timişoara, B-dul Republicii, nr. 9, jud. Timiş, înregistrată la ORC Timiş sub nr. J35/1234/2004 având C.U.I. 16375066 nr. 4-6, în cadrul Hotărârii Adunării generale Extraordinare a S.C. IT Parc Management S.A. din data de 12.09.2007 au hotărât schimbarea formei juridice a societăţii, din societate pe acţiuni în societate cu răspundere limitată.
     Prin schimbarea formei juridice a societăţii, “acţionarii” se vor numi “asociaţi”, iar Adunarea Generală  a Acţionarilor se va numi Adunarea Generală a Asociaţilor.
    Forma juridică a societăţii va fi, Societate Comercială cu Răspundere Limitată, înfiinţată în baza prevederilor Legii 31/1990 republicată, Legea Nr. 50/2003 pentru aprobarea Ordonanţei Guvernului Nr. 14/2002 privind constituirea şi funcţionarea parcurilor ştiinţifice şi tehnologice, precum şi a celorlalte acte normative în vigoare.      Aşadar, noua denumire a sociatăţii va fi de “IT Parc Management” S.R.L., urmând ca şi capitalul social să se modifice corespunzător, adică de la suma de 10.000 euro cât era iniţial în cazul Asocierii în Participaţiune, la suma de 2500 lei (douămiicincisute lei), compus din aport în numerar în valoare de 2500 lei divizat în 250 de părţi sociale în valoare de 10 lei (zece lei) fiecare, subscris şi vărsat în întregime de asociaţi la data constituirii societăţii. Toate aceste modificări sunt prevăzute în actul adiţional privind modificarea unor prevederi ale actelor constitutive ale societăţii comerciale “IT Parc Management” S.R.L.
Având în vedere aspectele  mai sus menţionate,
                                                            Propunem:
          Comisiilor Consiliului Local al Municipiului Timişoara spre aprobare: 

 1.   Aprobarea transformării formei juridice a societăţii IT Parc Management S.A., în societate cu răspundere limitată – S.R.L. Societatea va purta denumirea de: S.C. IT Parc Management S.R.L.
2.  Aprobarea mandatării domnului Gheorghe Ciuhandu, în calitate de Primar al Municipiului Timişoara de a participa la Adunarea Generală Extraordinară a S.C. IT Parc Management S.A. pentru  semnarea Hotărârii acesteia, privind transformarea societăţii IT Parc Management S.A. în societate cu răspundere limitată.

 3. Aprobarea încheierii unui act adiţional la actul constitutiv al S.C. IT Parc Management S.A., conform anexei care face parte integrantă din prezenta hotărâre.

 4. Aprobarea mandatării dlui. Prof. dr. Viorel Negru, ca în numele societăţii IT Parc Management S.A. şi pentru aceasta să se prezinte în faţa tuturor organelor de stat, în faţa avocatului, notarului, la Oficiului Registrului Comerţului, la bancă, la Direcţia de Finanţe, să semneze oriunde este nevoie, acte civile care necesită sau nu o autentificare, în vederea îndeplinirii tuturor formalităţilor prevăzute de legislaţia română pentru îndeplinirea modificărilor prevăzute în actul adiţional la actul constitutiv al S.C. Parc Management S.A.

